Polisie ondersoek pres. Jacob Zuma vir korrupsieJacob Zuma. Foto: GCIS “Die aanklagte is by verskeie polisiekantore deur lede van opposisiepartye gelê. Dit is by die nasionale kantoor gesentraliseer,” het lt.genl. Solomon Makgale, nasionale polisiewoordvoerder, gesê. Makgale wou nie uitwei oor die besonderhede rakende die ondersoek nie, maar het gesuggereer dat Zuma nog nie formeel aangekla is nie. “Die politieke partye is na die aanklagkantoor en het ons versoek om korrupsie te ondersoek. Hulle het die Openbare Beskermer se verslag ingedien.” Mmusi Maimane, parlementêre leier van die DA, het in Maart vanjaar verskeie aanklagte teen Zuma aanhangig gemaak in verband met die opgraderings aan sy private woning in Nkandla, KwaZulu-Natal. Nathi Nhleko, minister van polisie, het Vrydag in antwoord op ŉ parlementêre vraag deur Maimane, bevestig dat ŉ ondersoek van stapel gestuur is. “Die ondersoek in hierdie verband is begin en geen verdere inligting kan in hierdie stadium bekend gemaak word nie, aangesien die saak nog sub judice is,” het Nhleko gesê. Maimane het gevra of die saak ondersoek word, wie die ondersoekbeamptes is en of daar ŉ tydlyn aan die ondersoek gekoppel is. Nhleko wou geen verdere besonderhede bekend maak nie. Maimane het die aanklagte teen Zuma aanhangig gemaak kort nadat Thuli Madonsela, Openbare Beskermer, haar verslag oor die opgraderings aan Zuma se Nkandla-woning bekend gestel het. Madonsela het in haar verslag bevind dat Zuma “onbehoorlik gebaat” het by die R246 miljoen se opgraderings.